SK Úradný vestník Európskej únie L 166/67

NARIADENIE KOMISIE (EÚ) č. 556/2012

z 26. júna 2012,

ktorým sa mení a dopĺňa príloha III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí pre spinosad v malinách alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 18 ods. 4,

keďže:

(1) Maximálne hladiny rezíduí (ďalej len „MRL“) pre spinosad sa stanovili v časti A prílohy III k nariadeniu (ES) č. 396/2005.

(2) V súlade s článkom 53 nariadenia Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2) Francúzsko 11. mája 2012 informovalo Komisiu o dočasnom povolení prípravkov na ochranu rastlín obsahujúcich účinnú látku spinosad z dôvodu neočakávaného výskytu Drosophila suzukii, nepredvídateľného nebezpečenstva, ktoré nebolo možné zvládnuť inými prostriedkami. Následne Francúzsko v súlade s článkom 18 ods. 4 nariadenia (ES) č. 396/2005 informovalo aj ostatné členské štáty, Komisiu a Európsky úrad pre bezpečnosť potravín (ďalej len „úrad“), že na svojom území povolilo uvádzať na trh maliny s obsahom rezíduí pesticídov vyšším ako príslušné MRL. V súčasnosti sú MRL stanovené na úrovni 0,3.

(3) Francúzsko predložilo Komisii náležité hodnotenie spotrebiteľského rizika a na jeho základe navrhlo dočasné MRL.

(4) Úrad posúdil poskytnuté údaje a vydal vyhlásenie (3) o bezpečnosti navrhovaných dočasných MRL.

(5) Úrad dospel k záveru, že použitie spinosadu na malinách, tak, ako bolo povolené vo Francúzsku, pravdepodobne nespôsobí expozíciu spotrebiteľov hodnote vyššej ako je toxikologická referenčná hodnota, a preto sa neočakáva, že bude predstavovať problém pre verejné zdravie.

(6) Na základe vyhlásenia úradu a s ohľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 18 ods. 4 nariadenia (ES) č. 396/2005.

(7) Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.

(8) Vzhľadom na to, že núdzové použitie prípravkov na ochranu rastlín s obsahom spinosadu už Francúzsko povolilo, v dôsledku čoho treba naliehavo zabezpečiť vysokú úroveň ochrany spotrebiteľov, je vhodné stanoviť MRL použitím postupu uvedeného v článku 45 ods. 5 nariadenia (ES) č. 396/2005.

(9) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO NARIADENIE:

Článok 1

Príloha III k nariadeniu (ES) č. 396/2005 sa mení a dopĺňa v súlade s prílohou k tomuto nariadeniu.

Článok 2

Toto nariadenie nadobúda účinnosť prvým dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 26. júna 2012 Za Komisiu predseda José Manuel BARROSO

(1) Ú. v. EÚ L 70, 16.3.2005, s. 1.

(2) Ú. v. EÚ L 309, 24.11.2009, s. 1.

(3) Európsky úrad pre bezpečnosť potravín; Statement on the modification of the existing MRL for spinosad in raspberries (Vyhlásenie o úprave súčasných MRL pre spinosad v malinách). EFSA Journal 2012;10(5):2751 [26 s.] doi:10.2903/j.efsa.2012.2751. Dostupné na webovej stránke: http://www.efsa.europa.eu/en/efsajournal.htm.